作者:方千里
標題:丹鳳吟
內容:宛轉回腸離緒，懶倚危欄，愁登高閣。相思何處，人在繡幃羅幕。芳年豔齒，枉消虛過，會合絲輕，因緣蟬薄。暗想飛雲驟雨，霧隔煙遮，相去還是天角。悵望不將夢到，素書謾說波浪惡。縱有青青發，漸吳霜妝點，容易凋鑠。歡期何晚，忽忽坐驚搖落。顧影無言，清淚溼、但絲絲盈握。染斑客袖，歸日須問著。